Diari Oficial de la Generalitat Valenciana


Sumari del DOGV 6097, del 08-09-2009 (2009/9937)

RESOLUCIÓ de 16 de juliol de 2009, de la Direcció General d'Energia, per la qual es resol la concurrència de peticionaris i s'atorga l'autorització administrativa per a la construcció de la xarxa de distribució de gas natural al municipi del Pinós, en favor d'Endesa Gas Distribución, SA. Expedient número CBREDE/2005/43/03 i CBREDE/2005/77/03.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6097

Data del DOGV
:   08-09-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/9937


Data del document
:   16-07-2009

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * empresa privada

RESOLUCIÓ de 16 de juliol de 2009, de la Direcció General d'Energia, per la qual es resol la concurrència de peticionaris i s'atorga l'autorització administrativa per a la construcció de la xarxa de distribució de gas natural al municipi del Pinós, en favor d'Endesa Gas Distribución, SA. Expedient número CBREDE/2005/43/03 i CBREDE/2005/77/03. [2009/9937]  
Vist l'escrit presentat per Gas Alicante, SA, actualment Endesa Gas Distribución, SA, en data 11 de juliol de 2005 davant del Servici Territorial d'Energia d'Alacant de la Conselleria d'Infraestructures i Transport, junt amb el projecte d'autorització administrativa per a la distribució de gas natural al terme municipal del Pinós, firmat per tècnic competent i visat pel col·legi oficial corresponent en data 8 de juliol de 2005, perquè li siga atorgada l'autorització administrativa per a la distribució de gas natural al municipi del Pinós, província d'Alacant. (CBREDE/2005/43/03).  
Vist que va ser realitzada la informació pública, a què fa referència l'article 73.4 de la Llei 34/1998, de 7 d'octubre, del Sector d'Hidrocarburs (BOE de 8 d'octubre d'1998), per mitjà de l'anunci corresponent, que es va publicar en els diaris El Mundo i La Verdad el dia 12 de setembre de 2005, en el Butlletí Oficial de la Província d'Alacant de 31 d'agost de 2005 i en el Diari Oficial de la Comunitat Valenciana de 19 de setembre de 2005.   
D'acord amb la documentació que es troba en l'expedient, va ser presentat escrit d'al·legacions per l'empresa Gas Natural Cegás, SA, que, en síntesi, manifesta:  
1. Que és una part interessada en l'expedient, i ha presentat sol·licitud d'autorització administrativa per a la gasificació al municipi del Pinós. 2. Que en el projecte presentat per Gas Alicante, SAU, s'observen deficiències tècniques com són, la determinació del punt de connexió a la xarxa d'APA(1), la solució provisional i la ubicació, sense que la xarxa bàsica proposada garantisca la seua validesa per als dos tipus de subministrament ni a tota la zona d'expansió de sòl del municipi, ja que es limita a diversos trams de carrers molt concrets que s'indiquen que seran ampliats a la resta de zona urbana i d'expansió, sense tindre en compte l'elevat cabal que haurà de preveure's per a estes, ni les instal·lacions necessàries per a això, i mancat a més d'una descripció de l'organització, sistemàtiques i recursos destinats a diferents operacions annexes a l'autorització que sol·licita, així com de la concreció de les zones urbanes i urbanitzable. 3. Que d'altra banda, l'empresa al·legant manifesta que el projecte per esta presentat reunix les característiques que no té el presentat per Gas Alicante, SAU, els avantatges d'este i la posició rellevant que com a empresa distribuïdora té en l'àmbit de la Comunitat Valenciana.  
El referit escrit es va traslladar a l'empresa peticionària, que va contestar i va manifestar, en síntesi, el següent:  
1. Que en el projecte presentat es definixen amb exactitud el total de les suposades deficiències tècniques mencionades en les al·legacions. No obstant això, aclarix alguns aspectes relacionats per l'al·legant, com són: que ha presentat el projecte d'autorització de l'antena en alta pressió A necessària per al subministrament de gas natural a Monòver, la prolongació del qual fins a la localitat del Pinós seria la forma natural de dotar d'esta energia la població; que el projecte presentat preveu totes les característiques del mercat existents i previsions futures, dades bàsiques de les instal·lacions necessàries i terminis d'execució; que com a subministrament provisional s'indica la possibilitat de construir un centre d'emmagatzemament de gas fins a l'efectiva connexió al gasoducte, el corresponent projecte constructiu del qual definirà tots els detalls necessaris per a la construcció i posada en marxa d'este; 2. A continuació realitza una contestació dels avantatges que com a empresa distribuïdora manté en el mercat de combustibles gasosos, i assenyala que està present en la distribució de municipis en eixa zona, com ara Elda, Aspe, Novelda, Petrer, Monòver i Sax.  
Vist que sol·licitat pel Servici Territorial d'Energia informe a l'Ajuntament del Pinós, d'acord amb l'article 80 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lació de gas natural, en el qual facen constar les condicions que considere oportunes referides a la sol·licitud d'Endesa Gas Distribución, SA, així com remés el corresponent anunci pel qual se sotmet a informació pública el projecte presentat per a la seua exposició, va ser remés l'edicte diligenciat, sense que figure en l'expedient contestació a l'informe sol·licitat.  
Vist que la companyia Gas Natural Cegás, SA, va presentar escrit amb data 26 d'octubre de 2005 davant del Servici Territorial d'Energia d'Alacant, de la Conselleria d'Infraestructures i Transport, junt amb el projecte d'autorització administrativa per a la distribució de gas natural al terme municipal del Pinós, firmat per tècnic competent i visat pel col·legi oficial corresponent en data 6 d'octubre de 2005, perquè li siga atorgada l'autorització administrativa per a la distribució de gas natural al municipi del Pinós, província d'Alacant. (CBREDE/2005/77/03).  
Vist que el Servici Territorial d'Energia d'Alacant va traslladar la petició a l'empresa Endesa Gas Distribución, SA, de la sol·licitud efectuada per Cegás, SA, a fi de presentar les consideracions que estimara oportunes, sense que conste en l'expedient manifestació efectuada a esta.  
Vist que sol·licitat pel Servici Territorial d'Energia informe a l'Ajuntament del Pinós, d'acord amb l'article 80 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lació de gas natural, en el qual facen constar les condicions que considere oportunes referides a la sol·licitud de Gas Natural Cegás, SA, no figura en l'expedient la contestació a l'informe sol·licitat.  
Vist que les característiques bàsiques contingudes en la documentació presentada per Gas Natural Cegás, SA, són les següents:  
- Punt de connexió:  
· Inicialment, en una primera fase provisional, es faria a través d'una planta de GNL, situada en la part sud del nucli urbà.  
· De forma definitiva a través d'una estació de regulació i mesura (ERM) amb rang de pressió MPB/MPA(1), procedent, al seu torn, del futur punt d'entrega, determinat en el seu emplaçament -carrer del Huit i la carretera CV-8355-, a través d'un gasoducte l'autorització del qual per a la distribució no ha sigut sol·licitada.  
- Xarxa bàsica. Canonades.  
Des de l'eixida de la planta de GNL i l'ERM definitiva, la canonada es desplaça a una pressió MPB(1), executada de material polietilé PE-100 d'alta densitat SDR 17'6, amb diàmetre en esta part de traçat de 160 mm i longitud 70 m.  
Des d'esta ERM, igualment i amb pressió MPA(1), discorre la xarxa per l'interior del nucli urbà amb el mateix tipus de canonada referida, amb diàmetres de 160 mm i 110 mm, i longituds respectives de 1.791 m i 1.092 m.  
- Zona geogràfica:   
Terme municipal del Pinós delimitat per les zones urbanes qualificades com a tals en el vigent Pla General d'Ordenació Urbana, així com per als sectors que especifica amb qualificació de sòl urbanitzable.  
- Pla d'expansió:  
En la fase I, que comprén la 1ª anualitat, es preveu la instal·lació de la planta de GNL, l'ERM, i la xarxa bàsica, tal com s'ha descrit més amunt, d'acord amb la zonificació detallada en el pla del projecte núm. 018-KA 3.1. Rev 0.1.  
En la fase II, durant els anys següents, s'amplia la xarxa en el nucli urbà i es pretén continuar el traçat de la canalització en mitjana pressió A, d'acord amb l'augment vegetatiu i noves sol·licituds de consum.  
Vist que Endesa Gas Distribución, SA, i Gas Natural Cegás, SA, reunixen els requisits establits en el capítol II del títol II del Reial Decret 1434/2002, de 27 de desembre, per a l'exercici de l'activitat de distribució.  
Atés que en la data que es dicta la resolució, consta justificadament acreditada a esta Direcció General d'Energia per part d'Endesa Gas Distribución, SA, i Gas Natural Cegás, SA, les dades referides als punts següents:  
- La zona geogràfica per a la qual se sol·licita autorització administrativa, delimitada adequadament i definida la instal·lació principal de la xarxa, dins de zones urbanitzades o amb projecte d'urbanització aprovat.  
- Referència al Pla d'Expansió de la xarxa en la zona per a l'arribada del gas als distints punts de subministrament inclosos en l'àmbit de l'autorització.  
- Identificació dels límits i de les distàncies existents de les zones objecte de sol·licitud, limitada l'expansió a sòl classificat com a urbà o urbanitzable amb projecte d'urbanització aprovat.  
Vist que mitjançant una Resolució de 22 de juny de 1998, de la Conselleria d'Ocupació, Indústria i Comerç, es va atorgar concessió administrativa a Repsol Butano, SA, per a la prestació del servici públic de subministrament i distribució per canalització de combustibles gasosos de la 2ª i 3ª família a la localitat del Pinós, per a usos domèstics, comercials i xicotetes indústries, la qual quedava condicionada a la sol·licitud per part de la concessionària d'autorització a què, en tot cas, el termini màxim per a la posada en servici de les instal·lacions serà de dos anys, des de la data de notificació de la mencionada resolució. Igualment disposa, que serà causa d'extinció d'esta concessió si no es dugueren a terme les instal·lacions, d'acord amb les condicions imposades en esta i en l'autorització per al seu muntatge. (Referència: ECBVA 96/73).  
Vist que s'ha procedit per part del Servici Territorial d'Energia d'Alacant a l'elaboració d'un informe per mitjà del qual es comunica, entre altres, les circumstàncies anteriorment assenyalades. D'altra banda, no figura en l'expedient cap contestació respecte a la informació sol·licitada en data 1 de juny de 2009 a Repsol Butano, SA, a fi de la comprovació del possible incompliment de la condició segona de la resolució de concessió de 22 de juny de 1998, i el compliment de la causa d'extinció prevista en l'apartat c) de la condició novena de l'esmentada resolució de concessió administrativa.  
Atés que, no ha sigut complida per part de Repsol Butano, SA, la condició segona de la resolució de concessió de 22 de juny de 1998, i és d'aplicació la causa d'extinció prevista en l'apartat c) de la condició novena de l'esmentada resolució.  
Vist que la finalitat que es perseguix, d'acord amb les sol·licituds i la documentació presentada, amb la construcció de les instal·lacions, és dotar d'infraestructura gasista el municipi com a energia alternativa, facilitar el desenvolupament industrial i la diversificació energètica.  
Vist el contingut de l'informe del Servici Territorial d'Energia d'Alacant, encarregat de la instrucció de l'expedient de sol·licitud.  
Vist que per aplicació de l'article 55 punt 1 apartat b) de l'esmentada Llei 34/1998, de 7 d'octubre, les instal·lacions de distribució de gas natural requerixen autorització administrativa prèvia.  
Atés el que disposa el capítol V Distribució de combustibles gasosos per canalització, del títol IV Ordenació del subministrament de combustibles gasosos per canalització de la Llei 34/1998, del Sector d'Hidrocarburs.  
Atés el que disposa l'article 73.7 de la Llei 34/1998, de 7 d'octubre, després de la nova redacció donada per la Llei 12/2007, de 2 juliol, per la qual es modifica la Llei 34/1998, de 7 d'octubre, del Sector d'Hidrocarburs, a fi d'adaptar-la al que disposa la Directiva 2003/55/CE del Parlament Europeu i del Consell, de 26 de juny de 2003, sobre normes comunes per al mercat interior de gas natural.  
Atés que hi ha entre la totalitat de les sol·licituds presentades per a la construcció de les xarxa de distribució de gas natural al terme municipal del Pinós, íntima connexió als efectes de la resolució, es procedix a l'acumulació, de conformitat amb el que disposa l'article 73 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que determina que l'òrgan administratiu que inicie o tramite un procediment, qualsevol que haja sigut la forma de la seua iniciació, podrà disposar la seua acumulació a altres amb què guarde identitat substancial o íntima connexió.  
Atés que el punt de connexió del projecte de les instal·lacions de distribució de gas natural presentat per Endesa Gas Distribució, SA, per al municipi del Pinós, es troba dins del projecte de gasificació Vinalopó Mitjà (Alacant), sol·licitat per Endesa, al qual li ha sigut concedida la subvenció prevista per Resolució del conseller d'Infraestructures i Transport, de 24 d'octubre de 2008, en el marc de l'Orde de 9 d'abril de 2008, de la Conselleria d'Infraestructures i Transport, sobre selecció de projectes de gasificació prioritaris a la Comunitat Valenciana, l'article 5 de la qual disposa que, «es tindrà en compte el caràcter prioritari del projecte de gasificació seleccionat a l'empresa sol·licitant en virtut d'esta orde, als efectes de la posterior gasificació dels municipis vinculats al dit projecte de gasificació».  
Atés que s'han complit els tràmits reglamentaris en l'expedient instruït a este efecte.  
Atés els avantatges amb vista a la garantia, a la connexió a través d'antena de distribució a la xarxa de transport secundari per a la distribució de gas natural al municipi del Pinós a l'abast i les condicions tècniques dels plantejaments realitzats a través de les sol·licituds tramitades, en virtut de l'anteriorment establit i que esta Direcció General d'Energia és competent per a dictar esta resolució d'acord amb l'article 73.2 i l'article 3.3. d) de la Llei 34/1998, i amb l'article 18 del Decret 117/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.  
Esta Direcció General d'Energia resol:   
Primer  
Extingir la Resolució de 22 de juny de 1998, de la Conselleria d'Ocupació, Indústria i Comerç, de concessió administrativa a Repsol Butano, SA, per a la prestació del servici públic de subministrament i distribució per canalització de combustibles gasosos de la 2ª i 3ª família a la localitat del Pinós.  
Segon  
La concurrència de peticionaris a l'autorització administrativa per a la gasificació del municipi del Pinós i denegar la resta de sol·licituds que conformen i que han sigut acumulades a este expedient i atorgar a Endesa Gas Distribución, SA, l'autorització administrativa per a la construcció de la xarxa de distribució de gas natural a la localitat del Pinós, a la província d'Alacant, i les característiques principals de la qual són:  
- Subjecte: Endesa Gas Distribución, SA.  
- Tipus de gas: gas natural.  
- Punt de connexió:  
· Solució inicial provisional de subministrament:  
Centre d'emmagatzemament de propà situat en les proximitats del punt de connexió.  
Les instal·lacions que s'han d'establir es faran d'acord amb el projecte tècnic d'execució que s'ha de presentar en el Servici Territorial d'Energia d'Alacant en el termini de tres mesos, comptador a partir de la data de la notificació d'esta resolució.  
Esta solució temporal tindrà una duració màxima de dos anys des de la notificació de la resolució. No obstant això, amb anterioritat a la finalització del dit termini, Endesa Gas Distribución, SA, podrà sol·licitar una ampliació d'este per mitjà de sol·licitud motivada davant d'esta Direcció General d'Energia.  
· Solució definitiva:  
Amb l'antena al Pinós que ix de la posició P-04 al terme municipal del Pinós del gasoducte Vinalopó mitjà de transport secundari Elx-Monòver-Algueña, actualment en fase d'autorització administrativa i que té el seu origen en la posició 15.25 d'Enagás.  
Amb posterioritat a la dita connexió haurà de desmantellar-se el centre d'emmagatzemament, abans referit.  
- Estació de regulació i mesura (ERM)  
Rang de pressió APA/MPA(1), pressió d'entrada màxima de 16 bar i màxima d'eixida de 0,4 bar, que està situada a l'entrada del nucli urbà de la població, la qual alimentarà les xarxes de distribució a clients industrials i domèstics. Amb doble línia de regulació i cabal previst de 1000 m³(n)/h cada una (amb una línia de reserva).  
- Xarxa bàsica i secundària. Canonades.  
Es construirà amb canonada de polietilé PE-100 d'alta densitat, qualitat SDR 17,6, a pressió MPA(1), i els diàmetres nominals són de 160 mm i 110 mm, amb longituds aproximades, atés que podran produir-se noves derivacions, de 1.584 m i 20 m, respectivament.  
La xarxa secundària deriva de la bàsica anteriorment descrita, la canonada de la qual és del mateix material de polietilé SDR 17,6 per als diàmetres de 110 mm i 60 mm, i d'una altra part, de qualitat mitjana densitat SDR 11, per als diàmetres respectius de 90 mm i 63 mm, que s'han d'instal·lar d'acord amb l'augment vegetatiu i les noves sol·licituds de consum.  
- Zona geogràfica  
Les zones urbanes qualificades com a tals en el vigent Pla General d'Ordenació Urbana i aquelles altres actuacions urbanístiques amb planejament aprovat, les quals s'acreditaran per mitjà de certificat urbanístic oportú.  
- Pla d'expansió.  
La fase I, que s'ha d'executar en la 1ª anualitat, des de la data d'esta autorització administrativa, es correspon amb la totalitat de la xarxa primària en MPA(1) i la instal·lació de l'ERM amb rang de pressió APA/MPA(1), conjuntament amb l'inici del subministrament. Per a un millor detall, les tres zones previstes es troben arreplegades en els plans de zones numerats 1 de 3, 2 de 3, i 3 de 3.  
La fase II correspon a la 2ª anualitat i successives, i s'implanta en raó de l'evolució real de la demanda de consums i el creixement vegetatiu de les zones que s'han definit.  
- Pressupost del projecte presentat: 74.963,36 euros.  
Esta autorització administrativa s'atorga a l'empara del que disposen els articles 3.3 apartat d) i 73.2 de la Llei 34/1998, de 7 d'octubre, del Sector d'Hidrocarburs, i quedarà sotmesa a les condicions que figuren a continuació:  
1. El titular d'esta constituirà en el termini d'un mes, a partir de la data de la notificació d'esta resolució una garantia per valor de 1.499,26 euros, import del dos per cent del pressupost de la instal·lació que figura en l'expedient de sol·licitud, que s'ha de presentar en el Servici Territorial d'Energia d'Alacant, per a garantir el compliment de les seues obligacions, segons assenyala el punt 4 de l'article 73 de la Llei 34/1998, de 7 d'octubre, del Sector d'Hidrocarburs, i de conformitat amb l'article vint-i-huit del Reial Decret Llei 5/2005, d'11 de març, de reformes urgents per a l'impuls de la productivitat i per a la millora de la contractació pública.  
La dita fiança es constituirà en la Tresoreria del Servici Territorial d'Alacant, de la Conselleria d'Economia, Hisenda i Ocupació, de conformitat amb l'Orde de 14 de febrer de 1986, i l'Orde de 16 de desembre de 1996, de la Conselleria d'Economia i Hisenda, per la qual es regula el procediment de constitució i devolució de fiances. La fiança serà tornada al titular d'esta autorització una vegada que el Servici Territorial d'Energia d'Alacant formalitze l'acta de posada en marxa de les instal·lacions a què es referix esta resolució.  
2. Endesa Gas Distribución, SA, complirà les obligacions que s'assenyalen estrictament en l'article 74 de la Llei 34/1998, de 7 d'octubre, del Sector d'Hidrocarburs. En especial, estarà obligada a procedir a l'ampliació de les instal·lacions de distribució, en particular referida a l'àmbit geogràfic d'esta autorització, quan siga necessari atendre noves demandes de subministrament de gas, sense perjuí del que resulte de l'aplicació del règim reglamentàriament establit per a les connexions.   
3. El titular d'esta autorització disfrutarà, com a distribuïdor, dels drets que assenyala l'article 75 de la Llei 34/1998, de 7 octubre, del Sector d'Hidrocarburs.  
4. Esta autorització s'entén sense perjuí i independentment de les concessions, llicències, permisos o autoritzacions de competència municipal, provincial, autonòmica, estatal o d'este o altres organismes i entitats que siguen necessàries per a la realització de les instal·lacions, d'acord amb la corresponent legislació sectorial o amb altres disposicions que resulten aplicables i, en especial, les relatives a l'ordenació del territori i del medi ambient, tot això segons el que disposa l'article 73.4 de la Llei 34/1998, de 7 d'octubre.  
5. Esta autorització en cap cas es concedirà amb drets exclusius d'ús, tal com indica l'article 73 de la Llei 34/1998, de 7 d'octubre, del Sector d'Hidrocarburs.  
6. La determinació de les tarifes i del règim econòmic que s'apliquen per al subministrament de gas natural es regiran per les disposicions vigents en cada moment.  
7. Esta autorització s'atorga sense perjuí de tercers i deixa fora de perill els drets particulars.  
8. Serà causa de revocació d'esta autorització administrativa l'incompliment de les condicions expressades, la variació substancial de les característiques descrites en la documentació presentada i que ha determinat el seu atorgament o una altra causa excepcional que ho justifique.  
9. Esta autorització entrarà en vigor l'endemà de la data la notificació.  
10. Les instal·lacions que s'han de construir es faran d'acord amb el projecte tècnic d'execució que s'ha de presentar en el Servici Territorial d'Energia d'Alacant en el termini de tres mesos, comptador a partir de la data de la notificació d'esta resolució i, en tot cas es referiran als elements compresos en l'àmbit d'aplicació del reglament tècnic de distribució i utilització de combustibles gasosos i les seues instruccions tècniques complementàries ICG 01 a 11, aprovat pel Reial Decret 919/2006, de 28 de juliol (BOE 4 de setembre 2006). Estes instal·lacions estaran previstes per a respondre als avanços tecnològics en el camp del gas i aconseguir proveïments flexibles i segurs.  
11. En relació amb el projecte tècnic d'execució haurà de fer-se menció, d'acord amb les característiques que estan arreplegades anteriorment, de la situació urbanística i administrativa actualitzada de les àrees que comprenen cada una de les fases d'expansió, d'acord amb el vigent Pla General d'Ordenació Urbana, i en particular de les actuacions urbanístiques amb planejament aprovat, les quals s'acreditaran per mitjà del certificat urbanístic oportú.  
(1) APA: 4 bar< P = 16 bar  
MPA: 0,05 bar < P = 0,4 bar  
Esta resolució no és definitiva en via administrativa i contra la qual podrà interposar-se recurs d'alçada davant del secretari autonòmic d'Infraestructures i Transport en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú.  
València, 16 de juliol de 2009.- El director general d'Energia: Antonio Cejalvo Lapeña.